لاترجع ابد موشرط اعيش وياك
بدونك عايش اني وكلشي ماهمني
صح بعدك بجيت وصح ذرفت ادموع
وصح العبره صارت حيل تخنكني
لكن مامتت بس حبك انت المات
هذا كبالك انا الضحكه رسمتني
عشت وياك امن ماعرفتك هيج؟؟
تنطر لحظه عينك ناويه تذلني
ليش؟؟بياسبب حاجيني صوتك وين؟
برر كل جريمة شوك ذبحتني
اذا تطلب جنت من روحي روح انطيك
واضملك عيني اخاف النوب تطلبني
جنت اسهر سهر ماعرف مثله الليل
اضل امتاني صوتك حتى يحضني
حرام شكد ضلمت جروحي بيدك هاي
اكلك فدوه كافي شبيك تضلمني
تضحك انت عادي وانا دموعي يسيل
روح لخاطر الله ارجوك فاركني
شسوي بحبك اني وانت كومة تراب
وبكلبك ملح..ميفيد تزرعني
عزيزه دموعي ذيج النزلت بفراكك
يادمعي العزيز بداعتي اعذرني
وكلبي شكد ضلمتك ماقصدت ااذيك
خجلان انه منك فدوه صدكني
وانت ابعد علي لو هسه اموت اهنا
ماتانيك ابد...خليك هاجرني
واذا كل جسمي صاحك حتى اليه تعود
اترك جسمي انه وانهزم مني